ΔΕΛΤΙΟ ΤΥΠΟΥ

Η ερευνητική ομάδα DAISSy του Ελληνικού Ανοικτού Πανεπιστημίου διοργάνωσε με επιτυχία Ημερίδα με αντικείμενο**Combining Cuisine, Languages, Culture & Digital Technology**. Η εκδήλωση έλαβε χώρα στις 20 Οκτωβρίου 2018 σε κεντρικό ξενοδοχείο της Αθήνας.

Στόχος της Ημερίδας ήταν η παρουσίαση των αποτελεσμάτων του έργου Linguacuisine, το οποίο υλοποιείται στο πλαίσιο του προγράμματος Erasmus+/KA2. Το έργο συντονίζεται από το Newcastle University της Αγγλίας και το ΕΑΠ συμμετέχει ως εταίρος.

Ο Καθηγητής ΕΑΠ και Διευθυντής της ομάδας DAISSy Αχιλλέας Καμέας παρουσίασε συνοπτικά το αντικείμενο και τα αποτελέσματα του έργου LinguaCuisine. Στη συνέχεια, η Μαρία Ασπιώτη, Ερευνήτρια της ομάδας DAISSy και Εκπαιδεύτρια Ενηλίκων, παρουσίασε την εκπαιδευτική μεθοδολογία που εφαρμόστηκε στο έργο και την Διαδικτυακή Πλατφόρμα που αναπτύχθηκε, η οποία υποστηρίζει την ανάρτηση ψηφιακών συνταγών. Η Αλίκη Παναγιώταρου, Ερευνήτρια της ομάδας DAISSy και Ειδικός ανάπτυξης ψηφιακών δεξιοτήτων, παρουσίασε το καινοτόμο σύστημα αξιολόγησης και πιστοποίησης ψηφιακών δεξιοτήτων που αναπτύχθηκε από το ΕΑΠ, το οποίο είναι βασισμένο στο Ευρωπαϊκό πλαίσιο DigComp 2.1.

Η Αθανασία Δρακούλη, Διδάκτορας Γλωσσοδιδακτικής και Κοινωνιογλωσσολογίας, μίλησε για τα πολυμέσα και τις ψηφιακές τεχνολογίες καθώς και για τον ρόλο που έχουν στην εκμάθηση των ξένων γλωσσών, τονίζοντας ιδιαίτερα τη συμβολή τους στην αξιοποίηση στοιχείων διαθεματικότητας και ολιστικής προσέγγισης της γνώσης, ενώ παράλληλα παρέχουν κίνητρα στους μαθητές για ενεργή συμμετοχή στη μαθησιακή διαδικασία και μειώνουν το άγχος κατά την επαφή και εκμάθηση της ξένης γλώσσας.

Η Ελένη Χρυσικάκη, Καθηγήτρια Αγγλικής Γλώσσας, Διευθύντρια Κέντρου Ξένων Γλωσσών, μίλησε για την χρήση της ψηφιακής τεχνολογίας στην σύγχρονη εκπαίδευση ξένων γλωσσών και τη δυνατότητα που παρέχει σε καθηγητές και μαθητές να διασυνδέουν τη μαθησιακή διαδικασία με τις πραγματικές τους ανάγκες καθιστώντας το αντικείμενο της μάθησης πιο προσιτό.

Η Λίλα Καραποστόλη, Διευθύντρια του Culinary Center & Cookery Club “Μαθήματα Μαγειρικής”, αναφέρθηκε στις τρεις διαστάσεις της μαγειρικής: την επαγγελματική, την αναγκαία «πρέπει να μάθω να μαγειρεύω, γιατί πρέπει να τραφώ», και τέλος τη δημιουργική διάσταση. Επίσης, ανέδειξε την άμεση σχέση αυτών των τριών διαστάσεων με την ψηφιακή τεχνολογία καθώς και την ραγδαία ανάπτυξη ψηφιακών κοινοτήτων με κεντρικό θέμα τη μαγειρική.

Τέλος, η Ευγενία Κόλλια, Υπεύθυνη Ευρωπαϊκών Προγραμμάτων, και η Μαρία Κρινά, Γαστρονόμος, παρουσίασαν το έργο Healthnic Diet for Inclusion, το οποίο υλοποιείται από τη Βαρδάκειο Σχολή Ερμούπολης Σύρου, δίνοντας έμφαση στην συμβολή της ψηφιακής τεχνολογίας σε συνδυασμό με τη μαγειρική και την εκμάθηση γλώσσας στην ένταξη των μεταναστών στην τοπική κοινότητα.

Ξεχωριστό τόνο στην Ημερίδα έδωσαν οι παρουσιάσεις ορισμένων από τους εκπαιδευόμενους (Βασιλική Τέφα, Μαργαρίτα Γκέκα, Γεωργία Ψιούρη, Μυρσίνη Καρακάσογλου, Δάφνη-Δήμητρα Παντελιάδη, Πηνελόπη Μπαμπαλού), στις οποίες αναφέρθηκαν στην ξεχωριστή εμπειρία εκπαίδευσης που αποκόμισαν από τη συμμετοχή τους στο έργο και τη σημασία των ψηφιακών δεξιοτήτων που ανέπτυξαν και πιστοποίησαν.

Την Ημερίδα παρακολούθησαν περισσότεροι από 50 συμμετέχοντες, οι οποίοι συμμετείχαν σε ανοιχτό και γόνιμο διάλογο με ειδικούς επιστήμονες και εκπροσώπους της Κοινωνίας των Πολιτών για τη χρήση της ψηφιακής τεχνολογίας στο πλαίσιο καινοτόμων και εναλλακτικών εκπαιδευτικών μεθόδων της Εκπαίδευσης Ενηλίκων. Συζήτησαν με τους ειδικούς από τον χώρο της γλωσσολογίας, της εκπαίδευσης ενηλίκων, της εκμάθησης ξένων γλωσσών, της ψηφιακής τεχνολογίας αλλά και της γαστρονομίας και του πολιτισμού. Με ιδιαίτερο ενδιαφέρον παρακολούθησαν και μοιράστηκαν τις προσωπικές αφηγήσεις των εκπαιδευομένων από την εμπειρία της συμμετοχής τους στο έργο και συζήτησαν μαζί τους ιδέες για περαιτέρω αξιοποίηση των αποτελεσμάτων του.

Για περισσότερες πληροφορίες σχετικά με το ερευνητικό έργο της ομάδας DAISSy μπορείτε να επισκεφτείτε τη σελίδα <http://daissy.eap.gr>